‘Geheime stemproses nodig vir stem sonder vrees’Pres. Jacob Zuma tydens die kwartaallikse vraag-en-antwoord-sessie in die parlement (22 Junie 2017). Foto: Parlement Die VF Plus het Vrydag gesê ŉ geheime stemproses wanneer die mosie van wantroue in pres. Jacob Zuma binnekort in die parlement aangehoor word, is die enigste manier hoe ANC-LP’s “met hul gewete en goeie oordeel kan stem sonder vrees vir die gevolge van hul optrede”. Dr. Corné Mulder, hoofsweep van die VF Plus, het in ŉ verklaring gesê hy het hierdie versoek aan Baleka Mbete, speaker van die parlement, gerig in antwoord op Mbete se versoek aan alle politieke partye om hul insette te lewer oor ŉ geheime stemming tydens die mosie van wantroue. Die mosie sal op 8 Augustus in die parlement debatteer word. Volgens Mulder het hy in sy skrywe die speaker gewys op haar eie uitsprake dat sy nie gekant is teen ŉ geheime stemming nie, maar dat sy nie by magte is om daaroor te besluit nie. Die konstitusionele hof het egter op 22 Junie bevind dat Mbete verkeerd was toe sy gesê het sy is nie by magte om te besluit oor ŉ geheime stemming nie. Die hof het beslis dat Mbete nou weer ’n besluit moet neem op grond van die uitspraak. Mulder sê dit was nog altyd die mening van die VF Plus dat dit net logies is dat indien die president deur middel van ŉ geheime stemming verkies word, hy ook op dié manier verwyder moet kan word. Hy het Mbete daarop gewys dat indien sy weier om die mosie van wantroue in Zuma in ŉ geheime stemming te laat plaasvind, haar optrede allerweë beskou sal word as akkommoderend teenoor die president aangesien hy in die parlement op ŉ vraag van die VF Plus gesê het hy verkies ŉ ope stemming. “ŉ Besluit teen ŉ geheime stemming sou irrasioneel wees en sal hersien moet word in die lig van die grondwethof se uitspraak oor die aangeleentheid,” het Mulder gesê.